‘ธพว.’ให้4พันล้านช่วยเอสเอ็มอี
เอสเอ็มอีแบงก์ คลอดสินเชื่อ Special SMEs ใช้ 4,000 ล้านบาท ดึงลูกค้าชั้นดีให้กู้ได้ แบบไม่จำกัดวงเงิน
12 ต.ค. 2555

เอสเอ็มอีแบงก์ คลอดสินเชื่อ Special SMEs ใช้ 4,000 ล้านบาท ดึงลูกค้าชั้นดีให้กู้ได้ แบบไม่จำกัดวงเงิน 
นายพงษ์ศักดิ์ ชาเจียมเจน รักษาการกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ธนาคารเตรียมวงเงิน 4,000 ล้านบาท สนับสนุนสินเชื่อใหม่ 2 โครงการ ได้แก่ ธนาคารยังออกสินเชื่อ Special SMEs สำหรับลูกค้าชั้นดี วงเงิน 2,000 ล้านบาท ธนาคารมอบสิทธิพิเศษแก่ลูกค้าธนาคาร โดยไม่จำกัดวงเงินกู้ คิดดอกเบี้ยเอ็มแอลอาร์ตลอดโครงการ ผ่อนนาน 5 ปี ใช้เพียงหลักประกันเดิมค้ำ สินเชื่อนี้จะช่วยผู้ประกอบการในการเสริมสภาพคล่องธุรกิจ ลดต้นทุนทางการเงิน ใช้เป็นเงินทุนหมุนเวียน หรือลงทุนขยาย ปรับปรุงกิจการ
นอกจากนี้ ธนาคารได้ออกสินเชื่อ Strong SMEs เพื่อซื้อสถานที่ตั้งประกอบการ วงเงิน 2,000 ล้านบาท เพื่อช่วยสร้างฐานธุรกิจให้ผู้ประกอบการรายย่อย หรือเอสเอ็มอี ที่ต้องการขยายกิจการ โดยธนาคารปล่อยกู้ได้สูงสุด 90% มีวงเงินกู้สูงสุด 30 ล้านบาท อัตราดอกเบี้ยพิเศษ เอ็มแอลอาร์ลบ 1% และผันแปรไปตามคุณสมบัติของผู้กู้ตามหลักเกณฑ์ของธนาคาร ผ่อนนาน 15 ปี เพื่อช่วยผู้ประกอบการเอสเอ็มอี ได้มีสถานประกอบการเป็นของตัวเอง ซึ่งสินเชื่อทั้งสองโครงการนี้ เริ่มเปิดรับคำขอกู้ตั้งแต่บัดนี้ไปจนถึงวันที่ 31 ธ.ค. 2555 หรือจนครบวงเงิน
ทั้งนี้คาดว่าการเปิดตัวผลิตภัณฑ์สินเชื่อใหม่ที่มีเงื่อนไขพิเศษนี้ จะช่วยเหลือผู้ประกอบการเอสเอ็มอี ให้มีโอกาสทางธุรกิจขยายกิจการให้เติบโตได้